|  |  |
| --- | --- |
| Forum: | Ad hoc RådhusMED om organisationsændringer og lukkedage |
| Tid: | 21. november 2014 kl. 11.00-12.00 |
| Sted: | 915 |
| Deltagere: | Jette Runchel  Claes Hjort  Jytte Therkildsen  Carina Kofoed  Merete Winther  Claus Kolby |
| Afbud: | Mette Seneca Kløve  Niels Carsten Bluhme |
| Referent: | Pernille Carlsen |

# Beslutningspunkter

## Godkendelse af referat og dagsorden (kl. 11.00-11.05)

**Sagsfremstilling:**

Referat af møde den 24. september samt dagsorden for dagens møde skal godkendes.

**Beslutning:**

Referat af mødet den 24. september 2014 samt dagsordenen for dagens møde blev godkendt.

*Bilag:*

Referat af møde den 24. september 2014 (14/12768)

## 2. drøftelse af påtænkte ændringer vedr. lukkedage (kl. 11.05-11.15)

**Sagsfremstilling:**

På mødet i Ad Hoc RådhusMED den 24. september 2014 blev det besluttet at sende forslaget om reducering af lukkedage i høring i MEDorganisationen.

Via OmrådeMED’erne og Økonomi og Stabs MEDudvalg er der nu modtaget høringssvar.

Høringssvarene drøftes med henblik på videresendelse af sagen til endelig afgørelse i KommuneMED den 10. december 2014.

**Beslutning:**

Jette Runchel sagde, at høringssvarene jo pegede på, at der var en generel tilslutning til afskaffelsen af lukkedagene.

Claus Kolby præciserede, at nogle af høringssvarene kunne tolkes som om, at der har været egentlig afstemning. Dette bør ikke være tilfældet. Der er tale om høringer.

Jette Runchel var enig i Claus Kolbys præcisering og konkluderede, at der er enighed om at stoppe med lukkedage. Det forudses, at der vil være få medarbejdere på arbejde i de dage, og det er derfor vigtigt, at man i de enkelte afdelinger finder ud af, hvordan bemandingen skal være. Eventuelle problemstillinger i forhold til bemanding drøftes med nærmeste leder.

Sagen går nu videre i KommuneMED med indstilling om, at lukkedagene afskaffes.

*Bilag:*

Høringssvar fra OmrådeMED – BSV (14/15167)

Høringssvar fra OmrådeMED – BKMB (14/15167)

Høringssvar fra Økonomi og Stabs MEDudvalg

## Rådhusforhallen (kl. 11.15-11.35)

Sagsfremstilling:

Afdelingschef for Miljø og Teknik, Susanne Kremmer giver en orientering om de påtænkte planer for Rådhusforhallen og der tages en drøftelse af processen i fase 1.

**Beslutning:**

Susanne Kremmer var desværre blevet forhindret i at deltage under dette punkt. Jette Runchel oplyste, at tankerne om renoveringen af forhallen udspringer af, at man har flyttet frontbetjeningen til biblioteket. Man har haft et ønske om at gøre noget ved skrankerne og rullegardinerne i forhallen, som giver anledning til spørgsmål og undren hos borgerne. Dertil kommer, at forhallen ikke udnyttes optimalt.

Sagen omkring ombygningen af rådhusforhallen er behandlet i ØU og fase 1 er godkendt og bevilget. ØU er klar over, at der kan komme bemærkninger fra Ad Hoc RådhusMED efter dagens møde.

Jette Runchel oplyste videre, at grundidéen med forhallen er at skabe nye møderum. Der har været et stort ønske om at rykke mødelokaler væk fra gangene og få skabt nemmere adgang for mødedeltagerne og bedre sammenhæng med kantine.

I forbindelse med etableringen af mødelokalerne og ombygningen af forhallen vil der blive nogle medarbejdere, der skal flytte rundt. Det vil primært være blok B der påvirkes. Der sendes information ud til disse medarbejdere og der har allerede været dialog med de berørte ledere..

Medarbejderrepræsentanterne pegede på, at der i forbindelse med ombygningen og etableringen af mødelokaler og lounge ønskes særlig opmærksom på medarbejdernes sikkerhed og tryghed i det daglige.

Der var også enighed om, at der er brug for en præcisering af samspillet mellem vagt og digital registrering. Borgerne skal muligvis registrere sig via sygesikringskort, men hvad med gæster fra virksomheder, konsulentfirmaer, revision m.v.?

Det blev endelig præciseret, at der også er behov for, at man løbende bliver holdt orienteret om ombygningen, herunder hvilke mødelokaler der kan benyttes hvornår.

Bilag:

Dagsordenspunkt MBU – Ændringer i forhal (14/15167)

Ændringer i Rådhus Forhallen – omfang og faser (14/15167)

Bevillingsskema (14/15167)

Høringssvar fra Handicaprådet(14/15167)

|  |  |
| --- | --- |
| Ændring i Rådhusforhal – besvarelse af spørgsmål fra ØU (14/15167) |  |

(Tegninger udleveres på mødet) (14/15167)

# Orienteringspunkter

## Proces vedr. organisationsændringer (kl. 11.35-12.00)

**Sagsfremstilling:**

På mødet i Ad Hoc RådhusMED den 24. september 2014 blev det aftalt, at der skulle faciliteres en temadrøftelse omkring evaluering af organisations-ændringerne og processen omkring det på det næste møde.

På dette møde faciliteres derfor en drøftelse, der er 2-leddet. Den ene del giver inputs til fordele og udfordringer ved den organisationsændring, der trådte i kraft den 1. august 2014. Den anden del giver gode råd til, hvordan processerne omkring sådan nogle store ændringer bliver så gode som muligt.

De inputs, der genereres på mødet, overdrages efterfølgende til Jette Runchel.

**Beslutning:**

Jette Runchel oplyste, at punktet er sat på dagsordenen på baggrund af et ønske om at få drøftet hvordan man bedst muligt indgår i processer om organisationsændringer.

Det er efterhånden et grundvilkår at være i en evig forandringsproces. Der sker ting i omverdenen, der gør, at man er nødt til at justere organisationen hele tiden.

Til dagens møde havde Marie-Louise Lunderød lavet en kort proces med gruppearbejde vedrørende organisationsændringer.

Udvalgsdeltagerne gik derfor i grupper og udarbejdede input til Jette. Input blev efterfølgende ovedraget til Jette. Input bliver taget med på mødet i januar/februar, hvor Claes Hjort også fremdrager en række synspunkter omkring organisationsændringer..

*Bilag:*

Ingen

# Eventuelt (12.00)

Der blev spurgt til, om det er eller bliver kommunikeret klart ud, at indkaldelser til sygefraværssamtaler og andre ansættelsesretlige papirer ikke længere sendes i papir men digitalt? Jette Runchel lovede at få undersøgt dette.

Claes Hjort spurgte til, hvordan lønsedlerne kommer til at se ud fremover. Ledelsen mente ikke, at der ville blive nogen ændring selv om lønproduktionen overgår til os selv.

Det blev aftalt, at der afholdes nyt møde i Ad Hoc RådhusMED i januar/februar. Vi fortsætter med samme kommissorie og på mødet i januar/februar tages drøftelsen om organisationsændringer op igen og processen vedr. rådhushallen følges.